ปั๊มน้ำมัน PT ลุยธุรกิจ คริปโท โดยใช้ประโยชน์จาก ฐานสมาชิก Max Card
ปั๊มน้ำมัน PT ลุยธุรกิจ คริปโท โดยใช้ประโยชน์จาก ฐานสมาชิก Max Card 
29 มี.ค. 2565

ปั๊มน้ำมัน PT ลุยธุรกิจ คริปโท โดยใช้ประโยชน์จาก ฐานสมาชิก Max Card
ล่าสุดมีข่าวว่า บริษัท PTG เจ้าของปั๊มน้ำมัน PT จับมือกับพันธมิตร ลงทุน 300 ล้านบาทในธุรกิจชื่อ MAXBIT โดยจะอาศัยฐานข้อมูลจากบัตรแมกซ์ การ์ด (Max Card) ที่มีสมาชิกมากกว่า 17 ล้านคน เพื่อเริ่มธุรกิจนี้
โดยบริษัทให้ข้อมูลว่า 7.29 ล้านคน หรือประมาณ 40% ของสมาชิกทั้งหมด เป็นกลุ่มอายุระหว่าง 18-40 ปี เป็นกลุ่มอายุที่ใกล้เคียงกับกลุ่มอายุที่นิยมลงทุนในสินทรัพย์ดิจิทัล เช่น คริปโทเคอร์เรนซี
PTG ได้ตั้งเป้าหมายไว้ว่าจะพัฒนาให้เป็นแพลตฟอร์ม คล้ายกันกับ Coinbase แพลตฟอร์มซื้อขายสกุลเงินดิจิทัลในประเทศสหรัฐอเมริกา
 
สำหรับการร่วมลงทุนในครั้งนี้มีทั้งหมด 4 ส่วน เป็นคนไทยทั้งหมด
- บริษัท PTG ถือหุ้น 35%
- บริษัท ยูนิท ถือหุ้น 35% 
- ส่วนที่เหลืออีก 30% จะเป็นผู้ถือหุ้นรายย่อย 2 ราย
โดยเงินลงทุนเริ่มแรกจะอยู่ที่ 300 ล้านบาท เพื่อขอใบอนุญาตประกอบการเป็นตัวแทนการซื้อขายสินทรัพย์ดิจิทัลในประเทศไทย และเพื่อใช้พัฒนาระบบและแอปพลิเคชันแพลตฟอร์มใหม่
ทั้งนี้ในปัจจุบัน PTG ได้รับไลเซนส์มาแล้วทั้งหมด 4 ใบ จากทางธนาคารแห่งประเทศไทย ซึ่งจะเกี่ยวข้องกับ E-Money และ E-Wallet
ตอนนี้บริษัทอยู่ในระหว่างการยื่นเรื่องขอไลเซนส์ เพื่อเป็นนายหน้าซื้อขายสินทรัพย์ดิจิทัล กับ ก.ล.ต.
สำหรับตัวผลิตภัณฑ์นั้น บริษัทได้ทำการพัฒนาเสร็จเรียบร้อยแล้ว 
หากได้ใบอนุญาตจาก ก.ล.ต. แล้วจึงจะสามารถดำเนินกิจกรรมซื้อขายสินทรัพย์ดิจิทัลได้
โดยบริษัทระบุว่า การเป็นนายหน้าซื้อขายสินทรัพย์ดิจิทัล จะทำให้บริษัทสามารถจัดซื้อ จัดหา สินทรัพย์ดิจิทัลที่ลูกค้าอยากได้จากทุกหนทุกแห่งมาเสนอราคาให้ลูกค้าได้
โดยจะมีการเปรียบเทียบราคาสินทรัพย์ดิจิทัลให้กับลูกค้าผ่านแอปพลิเคชัน MAXBIT พร้อมนำเสนอราคาที่ดีที่สุดให้กับลูกค้า ณ ตอนที่ลูกค้าซื้อกับแพลตฟอร์มของบริษัท..
 
ไฮไลต์ที่สำคัญคือ
PTG ได้ตั้งเป้าว่าการเข้ามาลงทุนในธุรกิจสินทรัพย์ดิจิทัลในครั้งนี้ บริษัทมองการเติบโตในตลาดไม่ต่ำกว่าอันดับ 2 แน่นอน และจะก้าวขึ้นเป็นอันดับ 1 ในอนาคตในที่สุด..
ซึ่งก็คงต้องจับตามองกันต่อไปว่า
- ลูกค้า Max Card ที่เติมน้ำมันของ PTG คือกลุ่มคนที่สนใจสินทรัพย์ดิจิทัลจริงหรือไม่
- PTG มีความได้เปรียบเชิงแข่งขันอะไรอีกบ้าง นอกจากลูกค้า Max Card
- การหาสินทรัพย์ดิจิทัลที่ราคาดีที่สุด จากทุกหนทุกแห่งของ MAXBIT คืออะไร
- ส่วนการตั้งเป้าว่าจะก้าวขึ้นเป็นอันดับ 1 ในธุรกิจนี้ ในอนาคต ก็ทำให้ทุกคนต่างสงสัยว่า PTG จะมีกลยุทธ์อะไรที่จะทำให้เป็นไปตามเป้า..